VENDIM

Nr. 37, datë 27.3.2024

MBI DISA NDRYSHIME NË VENDIMIN E BORDIT TË ERE-s NR. 81, DATË 31.5.2019, “MBI LICENCIMIN E SHOQËRISË ‘SGD ENERGJI’ SHPK, NË VEPRIMTARINË E PRODHIMIT TË ENERGJISË ELEKTRIKE NGA HEC ‘NDËRFUSHAS’, ME KAPACITET TË INSTALUAR 1125 kw”

Në mbështetje të nenit 16 të ligjit nr. 43/2015, “Për sektorin e energjisë elektrike”, të ndryshuar; nenit 113, të ligjit nr. 44/2015, “Kodi i Procedurave Administrative i Republikës së Shqipërisë”; si dhe nenit 15 të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 27.3.2024, mbasi shqyrtoi relacionin me nr. 98/7 prot., datë 25.3.2024, të përgatitur nga Drejtoria e Licencimit, Autorizimeve dhe Mbikëqyrjes “Mbi disa ndryshime në vendimin e bordit të ERE-s nr. 81, datë 31.5.20219, “Mbi licencimin e shoqërisë ‘SGD Energji’ sh.p.k., në veprimtarinë e prodhimit të energjisë elektrike nga hidrocentrali ‘Ndërfushas’, me kapacitet të instaluar 1125 kw”,

konstatoi se: 

- Bordi i ERE-s me vendimin nr. 81, datë 31.5.2019, ka vendosur:

1. Të licencojë shoqërinë “SGD Energji” sh.p.k., në veprimtarinë e prodhimit të energjisë elektrike nga HEC “Ndërfushas”, me fuqi 1125 kw, për një afat 30-vjeçar. 

2. Shoqëria “SGD Energji” sh.p.k. të depozitojë në ERE kontratën “Për dhënien në përdorim të sipërfaqes së zonës së mbrojtur”, me afat të rinovuar jo më vonë se data 14.9.2022.

3. Shoqëria “SGD Energji” sh.p.k. të depozitojë në ERE “Lejen për përdorim të burimit ujor”, me afat të rinovuar, jo më vonë se data 27.4.2022.

- Në kuadër të plotësimit të kushtit të pikës 2 të vendimit të Bordit, ERE ka kryer një korrespondencë të gjatë, me qëllim kuptimin e drejtë të çështjes dhe dokumentacionin që subjekti duhet të depozitonte në vijim për plotësimin e kësaj pike, konform kërkesave të rregullores së licencimit, por edhe dokumentacionin e duhur ligjor që ndiqet në vijim, në kuadër të së drejtës së përdorimit të pronës, duke mbajtur kështu edhe seanca dëgjimore, e në vijim ka konkluduar se subjekti në kuptim të dokumentacionit të pronësisë ka bërë regjistrimin e kontratës me MIE-n dhe është pajisur me certifikatat, kartelat dhe hartën treguese për gjithë zonën ku shtrihet projekti për një afat sa kontrata me MIE-n, cituar të detajuara në relacion. 

- Për gjithë sa më sipër, referuar përcaktimeve të kushtit të vendosur në pikën 2 të vendimit të Bordit nr. 81/2019, rezulton se shoqëria ka depozituar dokumentacionin përkatës pronësor, që i jep të drejtën për të përdorur pronën në zonën ku shtrihet projekti, duke plotësuar kështu dhe kushtin e kësaj pike, i cili vlerësohet të shfuqizohet. 

- Në kuadër të plotësimit të pikës 3 të vendimit të Bordit për depozitimin e lejes së rinovuar për përdorimin e burimit ujor sipërfaqësor, ERE me shkresat (nr. 385 prot., datë 18.3.2022, nr. 846 prot., datë 26.5.2022, nr. 846/2 prot., datë 13.9.2022, nr. 846/4 prot., datë 16.12.2022, nr. 142 prot,. datë 16.1.2023) i kërkoi shoqërisë të depozitojë lejen e rinovuar, me shkresën nr. 142/1 prot., datë 9.2.2023, shoqëria depozitoi lejen e përdorimit të burimit ujor sipërfaqësor me nr. serie 000081, nr. 34 prot., datë 27.12.2022, të miratuar me vendimin nr. 32, datë 14.12.2022, të Këshillit të Basenit Ujor Mat, për përdorimin e burimit ujor për HEC “Ndërfushas”, me një afat 5-vjeçar, me afat vlefshmërie deri më deri më 13.12.2027. 

- Me depozitimin e këtij dokumenti, duhet të ndryshohet përmbajtja e pikës 3 të vendimit nr. 81/2019, duke qenë se kjo leje nuk mbulon të gjithë periudhën e licencimit dhe i nënshtrohet rinovimit, vlerësohet që kjo pikë të ndryshojë, duke i lënë kushtin shoqërisë që të depozitojë në ERE lejen e rinovuar për përdorimin e burimit ujor sipërfaqësor për prodhim hidroenergjie nga HEC “Ndërfushas” brenda datës 13.12.2027, po ashtu përmbajtja e pikës 4 do të ndryshojë dhe do të bëhet: nëse subjekti nuk depoziton këtë leje brenda afatit të përcaktuar dhe ka një urdhër për ndërprerjen e aktivitetit nga Inspektorati Kombëtar i Mbrojtjes së Territorit (IKMT), atëherë nuk ka të drejtë operojë/ushtrojë veprimtarinë e prodhimit të energjisë elektrike.

- Në nenin 113 të “Kodit të Procedurave Administrative të Republikës së Shqipërisë” është parashikuar mundësia e shfuqizimit të plotë apo të pjesshëm të një akti, apo ndryshimin e tij, me nismën e vet organit, që e ka nxjerrë, duke përcaktuar dhe formën ligjore të këtij ndryshimi të aktit, e cila duhet të bëhet me një akt të ri me shkrim.

Për gjithë sa më sipër, Bordi i ERE-s

VENDOSI:

1. Pika 2 e vendimit nr. 81, datë 31.5.2019, të Bordit të ERE-s, shfuqizohet.

2. Pika 3 e vendimit nr. 81, datë 31.5.2019, të Bordit të ERE-s ndryshon dhe bëhet:

“3. Shoqëria “SGD Energji” sh.p.k. të depozitojë në ERE lejen e rinovuar të përdorimit të burimit ujor sipërfaqësor për prodhim hidroenergjie nga HEC “Ndërfushas” brenda datës 13.12.2027.”.

3. Pika 4 ndryshon dhe bëhet me përmbajtjen, si më poshtë:

“4. Në rast se shoqëria “SGD Energji” sh.p.k. nuk depoziton në afat lejen e rinovuar të përdorimit të burimit ujor, sikurse përcaktuar në pikën 3 të këtij vendimi, dhe ka një urdhër për ndërprerjen e aktivitetit nga Inspektorati Kombëtare i Mbrojtjes se Territorit (IKMT), atëherë nuk ka të drejtë të operojë/ushtrojë veprimtarinë e prodhimit të energjisë elektrike.”.
4. Pas pikës 4 shtohet pika 5 me përmbajtjen, si më poshtë:

“5. Ky vendim është objekt rishikimi në varësi të plotësimit të kushtit të lënë në pikën 3.”.
5. Drejtoria e Licencimit, Autorizimeve dhe Mbikëqyrjes të njoftojë shoqërinë për vendimin e Bordit të ERE-s.

Ky vendim hyn në fuqi menjëherë. 

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 

Ky vendim botohet në Fletoren Zyrtare.

KRYETARE NË DETYRË 

Erjola Sadushi

